Seksklagte: Seun getuig oor ‘kode van geheimhouding’Argieffoto ŉ Voormalige leerder aan die Parktown Boys’ High School het Dinsdag getuig hoe sy voormalige waterpolo-afrigter hom en ander seuns verskeie kere aangerand het, maar dat hulle huiwerig was om dit aan te meld. Die 17-jarige seun het die skool ná die beweerde aanranding verlaat. Hy het in die Johannesburgse hooggeregshof, wat in Palm Ridge sit, getuig dat hy gesien het hoe Collan Rex ander seuns gelek, gewurg en gebyt het. “Hy het altyd iets aggressiefs teenoor iemand gedoen… hy wou ons domineer.” Die seun het ŉ voorval beskryf waar Rex hom glo aangerand het. “My ma kon my die een aand nie oplaai nie en hy het my genooi om Xbox te speel.” Volgens die seun het Rex vulgêre taal teenoor hom gebruik en toe gemaak of hy seks het met hom. Die seun het getuig hy het geweet wat Rex doen is onvanpas, maar dat hy nie die voorvalle aangemeld het nie aangesien daar vir hulle gesê is om op te hou klik. William Robertse, Rex se regsverteenwoordiger, het gesê die seun het nie die voorvalle aangemeld nie, want dit het nie gebeur nie. Die seun het dit egter ontken. “Ons is altyd by Parktown aangesê om dinge stil te hou. By ŉ kamp in gr. 8 is ons vertel oor ŉ kode van geheimhouding, anders gaan jy die klikkiebek van die graad wees.” Volgens die seun het hy ook nie vir sy ma van die voorval vertel nie, aangesien sy ma tydens ŉ vorige geleentheid ŉ kwessie met die koshuishoof opgeneem het en hy deur ander seuns geslaan is daaroor. ŉ 16-jarige seun wat sedert 2015 in Parktown is, het getuig dat Rex met hom gestoei het. Nog ŉ 16-jarige seun het getuig dat Rex hom gereeld aan sy geslagsdele gegryp het. Volgens die seun het Rex by een geleentheid sy swembroek afgetrek en hom aan sy geslagsdele gegryp. Hy het glo ook toe die seun 14 was vir hom gevra of hulle ŉ speletjie kan speel en toe aan sy geslagsdele gevat. Robertse wou by die seun weet of hy reg van verkeerd kan onderskei. “Ja, dit was onvanpas van hom om aan my geslagsdele te vat.” Volgens die seun het hy albei gevalle aangemeld. Hy het gesê die onderwyders aan wie hy die voorvalle rapporteer het, het gesê hulle sou dit uitsorteer. Die saak duur voort.